කළුතර බෝධීන් වහන්සේ අසල නතර කර තිබිය දී ඉකුත් ඇසළ පොහෝ දිනයේ පැහැර ගනු ලැබූ රුපියල් ලක්ෂ 14 1/2ක් වටිනා කැරවන් වර්ගයේ වෑන් රථය උතුරු කළුතර පොලිසිය මගින් බණ්ඩාරගම ප්‍රදේශයේ දී අත්අඩංගුවට ගෙන තිබේ.ඒ සිද්ධියට සම්බන්ධ යැයි සැකකරන පුද්ගලයන් දෙදෙනකු අධිකරණය හමුවට ඉදිරිපත් කිරීමෙන් පසු ඒ දෙදෙනා මේ මස 28 වැනි දින දක්වා රක්ෂිත බන්ධනාගාර ගත කරන ලෙස කළුතර ප්‍රධාන මහේස්ත්‍රාත් කණිෂ්ක විජේරත්න මහතා නියම කරන ලදී.පොලිස් කොස්තාපල් (4684) කරවිට මහතාට ලැබුණු ඔත්තුවක් මත වාහනයේ චැසි අංක වෙනස් කරමින් සිටිය දී මේ සැකකරුවන් අත්අඩංගුවට ගෙන තිබුණි.මෙම රථයේ අංකය 250 – 6012 බවත් පොලිසිය අත්අඩංගුවට ගන්නා විට එහි අංකය 60 – 3461 යනුවෙන් වෙනස් කර තිබූ බවත් වාහනයේ වර්ණය ද සම්පූර්ණයෙන් වෙනස් කර තිබූ බවත් පොලිසිය අධිකරණයට ඉදිරිපත් කළ වාර්තාවේ දැක්වේ.උතුරු කළුතර පොලිස් ස්ථානාධිපති අජිත් කුමාර පිටිගල, අපරාධ විමර්ශන අංශයේ ස්ථානාධිපති උප පොලිස් පරීක්ෂක උපසේන, විශේෂ මෙහෙයුම් අංශයේ ස්ථානාධිපති පද්මසිරි කුලතුංග, සැරයන් (2605) ජයන්ත, කොස්තාපල්වරුන් වන කරවිට (4684) සහ ජයසිංහ (81997) යන මහත්වරු විසින් සැකකරුවන් අත්අඩංගුවට ගෙන තිබුණි..